CELEX: 32013D0054
Language: lt
Date: 1358812800000
Title: 2013/54/ES: 2013 m. sausio 22 d. Tarybos įgyvendinimo sprendimas, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

25.1.2013   
            
            
               LT
            
            
               Europos Sąjungos oficialusis leidinys
            
            
               L 22/15
            
         TARYBOS ĮGYVENDINIMO SPRENDIMAS
   2013 m. sausio 22 d.
   kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
   (2013/54/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               raštu, kurį Komisijos Generalinis sekretoriatas užregistravo 2012 m. liepos 30 d., Slovėnija paprašė leidimo nustatyti specialią priemonę, kuria nukrypstama nuo Direktyvos 2006/112/EB 287 straipsnio 15 punkto ir kuria Slovėnijai leidžiama atleisti nuo pridėtinės vertės mokesčio (PVM) apmokestinamuosius asmenis, kurių metinė apyvarta yra ne didesnė kaip 50 000 EUR;
            
         
               (2)
            
            
               remdamasi Direktyvos 2006/112/EB 395 straipsnio 2 dalies antra pastraipa, 2012 m. rugsėjo 18 d. raštu Komisija pranešė kitoms valstybėms narėms apie Slovėnijos prašymą. 2012 m. rugsėjo 19 d. raštu Komisija pranešė Slovėnijai, kad turi visą prašymui įvertinti būtiną informaciją;
            
         
               (3)
            
            
               pagal Direktyvos 2006/112/EB 287 straipsnį kai kurios valstybės narės, kurios į Sąjungą įstojo po 1978 m. sausio 1 d., gali nuo PVM atleisti apmokestinamuosius asmenis, kurių metinė apyvarta yra ne didesnė kaip pateiktoms sumoms lygiavertė suma nacionaline valiuta pagal jų įstojimo dienos valiutų perskaičiavimo kursą, kaip nurodyta toje nuostatoje. Slovėnija paprašė, kad pagal tos direktyvos 287 straipsnio 15 punktą jai nustatyta 25 000 EUR suma būtų padidinta iki 50 000 EUR;
            
         
               (4)
            
            
               didesnė riba taikant specialiąją schemą mažosioms įmonėms yra paprastinimo priemonė, nes ji gali labai sumažinti mažųjų įmonių PVM prievoles. Apmokestinamiems asmenims specialioji schema nėra privaloma;
            
         
               (5)
            
            
               Komisija į savo 2004 m. spalio 29 d. pasiūlymą dėl direktyvos, kuria iš dalies keičiama Direktyva 77/388/EEB (dabar Direktyva 2006/112/EB) siekiant supaprastinti pridėtinės vertės mokesčio prievoles, įtraukė nuostatas, kuriomis pagal atleidimo nuo PVM schemą valstybėms narėms leidžiama nustatyti viršutinę metinės apyvartos ribą, neviršijančią 100 000 EUR arba lygiavertę sumą nacionaline valiuta, kuri kasmet gali būti persvarstoma. Slovėnijos pateiktas prašymas atitinka tą pasiūlymą;
            
         
               (6)
            
            
               nukrypti leidžianti priemonė turės tik nežymų poveikį bendrai galutinio vartojimo etape Slovėnijos surenkamų mokesčių sumai ir neturės neigiamo poveikio Sąjungos nuosaviems ištekliams, gaunamiems iš PVM,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 287 straipsnio 15 punkto, Slovėnijos Respublikai leidžiama nuo PVM atleisti apmokestinamus asmenis, kurių metinė apyvarta yra ne didesnė kaip 50 000 EUR.
   2 straipsnis
   Šis sprendimas įsigalioja pranešimo apie jį dieną.
   Jis taikomas nuo 2013 m. sausio 1 d. iki ankstesnės iš šių datų: arba kol įsigalios direktyva, kuria iš dalies keičiamos viršutinių metinės apyvartos ribų sumos, iki kurių apmokestinamieji asmenys gali būti atleidžiami nuo PVM, arba iki 2015 m. gruodžio 31 d.
   3 straipsnis
   Šis sprendimas skirtas Slovėnijos Respublikai.
   
      Priimta Briuselyje 2013 m. sausio 22 d.
      
         
            Tarybos vardu
         
         
            Pirmininkas
         
         M. NOONAN
      
   
   
      (1)  OL L 347, 2006 12 11, p. 1.